Met hierdie kragtige dagstukkieboek bied Joyce Meyer ’n praktiese manier om tyd saam met God deur te bring.
Oor die verloop van drie jaar het Joyce Meyer in haar joernaal die persoonlike oordenkings en inspirasie neergepen wat haar besige lewe aangevuur het. Daardie oordenkings vorm My tyd met God, 365 dagstukkies wat die leser intieme insig gee in Joyce se geestelike reis.
Met hierdie boek bied sy ’n praktiese manier om tyd saam met God deur te bring. Die dagstukkies bevat
oordenkings wat spruit uit Joyce se lewe, opbouende verklarings en relevante Skrifgedeeltes om groter
nabyheid met God aan te moedig. Die Bybelverse en persoonlike stories wat sy deel sal jou help om groter vreugde en vrede te ervaar danksy jou spesiale tyd met God. Jy sal meer doeltreffend deur die lewe kan gaan, beter besluite kan neem en die wonderlike lewe wat jy bestem was om te hê, vir jouself toeëien.
Joyce Meyer is een van die wêreld se voorste predikers en is ’n kenner op verskeie gebiede wat fokus op emosies, houdings en gemoedstoestande. Sy het ongeveer ’n honderd boeke geskryf wat in meer as ’n honderd tale vertaal is. Joyce borg ook Hand of Hope, ’n welsynsorganisasie wat fondse skenk aan weeshuise en mediese sorg bied vir minder bevoorregtes. Haar topverkopers sluit in Wen die stryd in jou gedagtes, Ontwaak met die Woord en Gryp die dag.
God sal vergeld
Ons ken tog die Een wat gesê het: “Ék sal die straf voltrek, Ek sal die kwaad vergeld.” En verder: “Die Here sal oor sy volk oordeel.”
– Hebreërs 10:30
Om hierdie nuwe jaar op die regte voet te begin, is dit belangrik om nie enige bitterheid of onvergeeflikheid in jou hart te koester nie. Nie een van ons het seker die afgelope jaar deurleef sonder dat iemand ons te na gekom het nie, maar as ons hulle nie vergewe nie, laat ons net toe dat die dinge wat hulle aan ons gedoen het, aanhou om ons seer te maak.
Vra jou af of jy vir enigiemand of enigiets kwaad is, en as jy is, vra God om jou te help om te vergewe, te vergeet en dit te laat vaar. God is ons Ver­dediger, en as ons Hom toelaat, sal Hy ons vergoed vir enige onreg wat aan ons gedoen is. Ek het in my lewe geleer dat woede iets is wat ons nooit met ons moet saamdra nie. Die Woord van God sê ons moenie tot die aand toe kwaad bly en so vir die duiwel ’n houvas gee nie (sien Efesiërs 4:26‒27).
Doen jouself ’n guns wanneer jy hierdie nuwe jaar ingaan en weier om kwaad of bitter te bly. God beplan vir ons goeie dinge, en ons wil dit nie misloop deur te weier om die dinge van die verlede te laat vaar nie. Begin die nuwe jaar met ’n vreedsame hart en neem jou voor om elke dag te geniet.
Gebed: Vader, help my om almal te vergewe wat my die afgelope jaar seer­gemaak het. En as ek iemand seergemaak het, help hulle asseblief om my te vergewe.
You're reviewing: My Tyd Met God (Hardeband)